Lesufi open R97 miljoen-skool in WestburyPanyaza Lesufi by die openingseremonie van die Everest Primary School. Foto: ANA Panyaza Lesufi, LUR vir onderwys in Gauteng, het Woensdag ŉ laerskool in Westbury in Johannesburg heropen nadat die departement R97 miljoen bestee het om die skool oor te bou. Lesufi het gesê die herboude Everest Primary School is ŉ belegging. “Ons wil nie hê daar moet vir ons kinders gesê word dat hulle nie toegang tot gehalte-onderwys kan hê weens die kleur van hulle vel nie,” het Lesufi gesê. Everest Primary School kon voorheen net 950 leerders huisves, maar het nou plek vir 1 120 leerders van graad R tot graad 7. “Sedert 2014 het ons elke maand ŉ nuwe skool oopgemaak. Dié een is die 42ste skool. Ons maak nie ŉ gewone skool oop nie, maar ŉ skool wat nie eens deur privaat skole geëwenaar kan word nie,” het Lesufi tydens die openingseremonie gesê. Altesaam 21 skole wat van asbes gebou was, is ook gesloop en met baksteengeboue vervang. “Ons het ŉ kontrakteur aangestel wat die asbesskool in Noordgesig gaan sloop en ŉ skool soos die een bou,” het Lesufi gesê. Die LUR het egter gewaarsku dat die regering nie die staatskole wat deur betogers aan die brand gesteek of beskadig word, herbou nie. “Dit maak nie sin om hierdie tipe skool te bou en dan oor ses maande lyk dit anders, want iemand het ŉ deur gesteel nie. Ons kinders is ons toekoms, wat werksgeleenthede gaan skep en die ekonomie help bou.” Everest Primary School is nou toegerus met ŉ laboratorium, ŉ eetsaal en sportgeriewe. “Ons wil hê ons kinders moet verstaan dat ons al hierdie dinge vir hulle doen omdat ons hierdie pad gestap het – en jy is niks in die lewe sonder onderrig nie,” het Lesufi gesê. Ouers het gesê hulle is baie gelukkig dat hulle kinders nou ŉ topskool kan bywoon.